CELEX: 52021PC0014
Language: hu
Date: 2021-01-20
Title: Javaslat A TANÁCS VÉGREHAJTÁSI HATÁROZATA az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról

EURÓPAI BIZOTTSÁG
            Brüsszel, 2021.1.20.
            COM(2021) 14 final
            2021/0006(NLE)
            Javaslat
            A TANÁCS VÉGREHAJTÁSI HATÁROZATA 
            az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról 
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK tanácsi irányelv
                  1
                (a továbbiakban: héairányelv) 395. cikkének (1) bekezdése értelmében a Tanács – a Bizottság javaslata alapján – bármelyik tagállamot egyhangúlag felhatalmazhatja arra, hogy az említett irányelvben foglaltaktól eltérő különös intézkedéseket vezessen be az adóbeszedés egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2020. október 9-én iktatott levelében Észtország felhatalmazást kért arra, hogy 2024. december 31-ig továbbra is alkalmazhassa a héairányelv 287. cikkétől eltérő azon intézkedést, melynek értelmében a legfeljebb 40 000 EUR éves árbevétellel rendelkező adóalanyoknak héamentességet biztosíthat.
            
            
               A héairányelv 395. cikke (2) bekezdésének megfelelően a Bizottság 2020. október 15-én kelt levelében tájékoztatta a többi tagállamot Észtország kérelméről. A Bizottság 2020. október 19-én kelt levelében értesítette Észtországot arról, hogy birtokában van a kérelem elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között adómentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
               
               
                  A héairányelv 287. cikkének 8. pontja értelmében Észtország azoknak az adóalanyoknak biztosíthat mentességet a hozzáadottérték-adó alól, amelyek éves árbevétele nem haladja meg a 16 000 EUR összeg nemzeti valutában kifejezett, a csatlakozása napján érvényes átváltási árfolyamon számított ellenértékét.
               
               
                  Az (EU) 2017/563 tanácsi végrehajtási határozat
                     2
                   felhatalmazta Észtországot arra, hogy megemelje az azon adóalanyokra vonatkozó értékhatárt, amelyek éves árbevétele nem haladja meg a 40 000 EUR-t. A végrehajtási határozat értelmében Észtország 2018. január 1-jétől 2020. december 31-ig alkalmazhatja az eltérő intézkedést.
               
               
                  A kisvállalkozásokra vonatkozó különös eljárást a 2025. január 1-jén hatályba lépő (EU) 2020/285 tanácsi irányelv
                     3
                   módosította. Észtország az eltérő intézkedés alkalmazásának 2024. december 31-ig történő meghosszabbítását kérte. A héairányelv 284. cikkével összhangban az új értékhatár 2025. január 1-jétől kezdődően 85 000 EUR. Ezért az észtországi kisvállalkozásokra vonatkozóan megállapított 40 000 EUR értékhatár megfelel az új rendelkezésnek.
               
               
                  Az adóalanyként való nyilvántartásba vétel értékhatárának fenntartása lehetővé teszi, hogy az 16 001 EUR és 40 000 EUR közötti adóköteles árbevétellel rendelkező személyekre továbbra is kisebb adminisztratív teher nehezedjen anélkül, hogy ez jelentős hatást gyakorolna a hozzáadottérték-adóból (héa) származó bevételek teljes összegére. Az adóhatóság munkaterhelése is csökken valamelyest. Az eltérő intézkedés továbbra is önkéntesen választható az adóalanyok számára.
               
            
            
               A kisvállalkozások kötelezettségeit egyszerűsítő eltérő intézkedés összhangban van az Európai Unió kisvállalkozásokkal kapcsolatos célkitűzéseivel.
            
            
               
                  Az intézkedés alkalmazása nem befolyásolja jelentősen a végső fogyasztói szinten beszedett héabevétel teljes összegét. Az intézkedés következtében az államkincstárba befizetett héa évi 15,6 millió EUR-val csökken, ami a hozzáadottérték-adó teljes bevételének 0,6 %-át teszi ki.
               
               
                  Az eltérő intézkedés nem érinti hátrányosan az Unió héából származó saját forrásait, mivel Észtország az 1553/89/EGK, Euratom tanácsi rendelet 6. cikkének megfelelően kiszámítja a kompenzációt.
               
               
                  Indokolt tehát az Észt Köztársaságot felhatalmazni arra, hogy 2024. december 31-ig alkalmazhassa az eltérő intézkedést. 
               
            
            
               •Összhang a szabályozási terület jelenlegi rendelkezéseivel
            
            
               
                  Az eltérő intézkedés összhangban van a héairányelvnek a kisvállalkozásokra vonatkozó különös szabályozásról szóló 281–294. cikkét módosító, a héára vonatkozó cselekvési terv
                     4
                   eredményeként elfogadott (EU) 2020/285 irányelv szellemiségével, és célja, hogy korszerű, egyszerűsített rendszert hozzon létre a szóban forgó vállalkozások számára. Különösen csökkenteni kívánja a héaszabályoknak való megfelelési költségeket, a versenytorzulást az egyes tagállamok és az EU szintjén, valamint az értékhatár-hatás negatív következményeit, továbbá célja megkönnyíteni a vállalkozások számára a szabályoknak való megfelelést, az adóhatóságok számára pedig a nyomon követést.
               
               
                  A 40 000 EUR-s értékhatár összhangban van az (EU) 2020/285 irányelvvel, mivel az lehetővé teszi a tagállamok számára, hogy a héamentességhez szükséges éves árbevételi értékhatárt legfeljebb 85 000 EUR-ban (vagy ennek nemzeti valutában kifejezett értékében) állapítsák meg.
               
               
                  Hasonló eltérésekre más tagállamok is engedélyt kaptak, azaz héamentességet biztosíthattak azon adóalanyoknak, amelyek éves árbevétele nem haladja meg a héairányelv 285., illetve 287. cikkében meghatározott értékhatárt. Hollandia
                     5
                   esetében az ily módon engedélyezett értékhatár 25 000 EUR; Olaszország
                     6
                   esetében 30 000 EUR; Luxemburg
                     7
                   esetében 35 000 EUR; Lettország
                     8
                   és Lengyelország
                     9
                   esetében 40 000 EUR; Litvánia
                     10
                   esetében 55 000 EUR; Horvátország
                     11
                   esetében 45 000, Málta
                     12
                   esetében pedig 20 000 EUR; Magyarország
                     13
                   esetében 48 000 EUR; Szlovénia
                     14
                   esetében 50 000 EUR; Románia
                     15
                   esetében pedig 88 500 EUR.
               
            
         
         
            
               
                  A fentieknek megfelelően a héairányelv alóli eltéréseket minden esetben csak korlátozott időszakra lehet engedélyezni, hogy lehetőség legyen hatásaik értékelésére. A különös intézkedés lejárati időpontjának az Észt Köztársaság által kért, 2024. december 31-i dátumban való megállapítása összhangban van a kis- és középvállalkozásokra vonatkozó egyszerűbb héaszabályokról szóló (EU) 2020/285 irányelv követelményeivel. Ez az irányelv ugyanis 2025. január 1-jét írja elő azon időpontként, amelytől kezdődően a tagállamoknak alkalmazniuk kell azokat a nemzeti rendelkezéseket, amelyeket az irányelvnek való megfelelés érdekében kötelesek elfogadni.
               
               
                  A javasolt intézkedés tehát összhangban van a héairányelv rendelkezéseivel.
               
            
            
               •Összhang az Unió egyéb szakpolitikáival
            
            
               
                  A Bizottság az éves munkaprogramjaiban mindig is hangsúlyozta, hogy a kisvállalkozások esetében egyszerűbb szabályozásra van szükség. Ezzel összefüggésben a Bizottság 2020. évi munkaprogramja
                     16
                   egy kimondottan a kkv-kre irányuló stratégiát említ, „amely megkönnyíti a kis- és középvállalkozások működését, növekedését és bővülését”. A különleges intézkedés az adószabályok tekintetében összhangban van ezekkel a célkitűzésekkel. Különösen összhangban áll a Bizottság 2017. évi munkaprogramjával
                     17
                  , amely kifejezetten a héával is foglalkozik, és rámutat, hogy a kisvállalkozásokra háruló, a héaszabályoknak való megfeleléssel járó adminisztratív terhek magasak, a technológiai innováció pedig újabb és újabb kihívások elé állítja az eredményes adóbeszedést, továbbá hangsúlyozza, hogy a kisebb vállalatokra vonatkozó héaszabályokat egyszerűsíteni kell.
               
               
                  Az intézkedés emellett összhangban áll a 2015. évi egységes piaci stratégiával
                     18
                   is, amelyben a Bizottság kötelezettséget vállalt arra, hogy a kis- és középvállalkozások növekedését elősegíti többek között azzal, hogy csökkenti azokat az adminisztratív terheket, amelyek következtében nem tudják teljes mértékben kihasználni az egységes piac előnyeit. Követi továbbá a Bizottság 2013-as „»Vállalkozás 2020« cselekvési terv – A vállalkozói szellem felélénkítése Európában” című közleményének
                     19
                   elgondolását, amely szintén azt hangsúlyozta, hogy egyszerűsíteni kell az adójogszabályokat a kisvállalkozások számára.
               
               
                  Végezetül az intézkedés összhangban áll az induló vállalkozásokkal foglalkozó 2016-os közleményben
                     20
                   a kis- és középvállalkozásokra vonatkozóan meghatározott uniós szakpolitikákkal, valamint a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című 2008-as közleménnyel
                     21
                   is, amelyben a Bizottság felkérte a tagállamokat, hogy a jogszabályok kidolgozása során vegyék figyelembe a kkv-k sajátosságait, és egyszerűsítsék a meglévő szabályozási környezetet.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke.
            
            
               •Szubszidiaritás (nem kizárólagos hatáskör esetén) 
            
            
               
                  Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. Ezért a szubszidiaritás elve nem alkalmazandó.
               
            
            
               •Arányosság
            
            
               A határozat felhatalmazást ad egy tagállam számára annak saját kérelme alapján, kötelezettséget tehát nem keletkeztet.
            
            
               Tekintve az eltérés korlátozott hatályát, a különös intézkedés arányban áll a kitűzött céllal, vagyis az adóbehajtásnak a kis adóalanyok és az adóhatóság szempontjából történő egyszerűsítésével.
            
            
               •A jogi aktus típusának megválasztása
            
            
               
                  Javasolt aktus: tanácsi végrehajtási határozat.
               
               
                  A héairányelv 395. cikke értelmében a héára vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Azért is a tanácsi határozat a legmegfelelőbb jogi aktus, mert az egy-egy tagállamnak is címezhető.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  Nem került sor konzultációra érdekelt felekkel. A javaslat Észtország kérelmén alapul, és kizárólag ezt a tagállamot érinti.
               
            
         
         
            
               •Szakértői vélemények beszerzése és felhasználása
            
            
               
                  Külső szakértők bevonására nem volt szükség.
               
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat felemeli azt az éves árbevételi értékhatárt, amely alatt az adóalanyok héamentességet élvezhetnek. Ezért kiterjeszti egy olyan egyszerűsítést célzó intézkedés hatályát, amely számos héakötelezettséget megszüntet azon vállalkozások esetében, amelyek éves árbevétele nem haladja meg a 40 000 EUR-t. 
               
               
                  Az értékhatárt meg nem haladó árbevétellel rendelkező adóalanyoknak nem kell majd héa-azonosítószámmal rendelkezniük, ezért az intézkedés következményeként csökkenni fognak az adminisztratív terheik, mivel nem kell sem héanyilvántartásokat vezetniük, sem héabevallást benyújtaniuk. Az adóhatóságok munkaterhei is csökkenni fognak. Ez várhatóan kedvező hatást fog gyakorolni az Észtországban jelenleg héa-azonosítószámmal rendelkező adóalanyok adminisztratív terheinek csökkentésére, és következésképpen az adóhatóság terheit is mérsékelni fogja. 
               
               
                  Észtország szerint 2016-ban és 2017-ben a héa-azonosítószámmal rendelkező, 16 001–40 000 euró közötti éves árbevételű személyek százalékos aránya a héa-azonosítószámmal rendelkező személyek teljes számának 18 %-át tette ki. 2019-ben ez az arány a héa-azonosítószámmal rendelkező személyek 15 %-a volt. 2020. szeptember 14-én a héa-azonosítószámmal rendelkező adóalanyok száma Észtországban összesen 98 160 volt. Az eltérő intézkedés így közvetlenül mintegy 3 000 vállalkozást érint.
               
            
            
               Észtország héabevételei tekintetében a költségvetésre gyakorolt hatás nem hatott jelentősen a nemzeti költségvetési bevételre. Az állami héabevételeknek az intézkedésből fakadó csökkenése évi 15,6 millió EUR, amely a teljes héabevétel 0,6 %-át teszi ki. A hatás elhanyagolható.
            
            
               •Alapvető jogok
            
            
               
                  A javaslatnak nincs semmilyen hatása az alapvető jogok védelmére.
               
            
            
               4.KÖLTSÉGVETÉSI VONZATOK
            
            
               A javaslat nincs hatással az uniós költségvetésre, mert Észtország az 1553/89/EGK, Euratom tanácsi rendelet
                  22
                6. cikkének megfelelően kompenzációs számítást fog végezni.
            
            
               2021/0006 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/563 végrehajtási határozat módosításáról 
               
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  23
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
         
         
            
               (1)A 2006/112/EK irányelv 287. cikkének 8. pontja értelmében Észtország a hozzáadottérték-adó (héa) alóli mentességet biztosíthat azoknak az adóalanyoknak, amelyek éves árbevétele nem haladja meg 16 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét.
            
            
               (2)Az (EU) 2017/563 tanácsi végrehajtási határozat
                  24
                felhatalmazta Észtországot arra, hogy a 2006/112/EK irányelv 287. cikkétől eltérő intézkedés (a továbbiakban: eltérő intézkedés) bevezetésével héamentességet biztosíthasson azon adóalanyoknak, amelyek éves árbevétele nem haladja meg a 40 000 EUR-t. Észtország felhatalmazást kapott arra, hogy 2018. januárt 1-jétől 2020. december 31-ig vagy a 2006/112/EK irányelv 281–294. cikkében foglalt rendelkezéseket módosító irányelv hatálybalépésének napjáig – amennyiben ez utóbbi időpont a korábbi – alkalmazza az eltérő intézkedést.
            
            
               (3)A Tanács 2020. február 18-án elfogadta a 2006/112/EK irányelv 281–294., a kisvállalkozásokra vonatkozó különös szabályozást tartalmazó cikkeit módosító (EU) 2020/285 irányelvet
                  25
               , amely a kisvállalkozások tekintetében új szabályokat állapított meg, köztük a tagállami felső határt 85 000 EUR-ban vagy annak nemzeti valutában kifejezett ellenértékében határozta meg. 
            
            
               (4)A Bizottságnál 2020. október 9-én iktatott levelében Észtország felhatalmazást kért arra, hogy 2024. december 31-ig folytathassa az eltérő intézkedés alkalmazását.
            
            
               (5)A Bizottság 2020. október 15-én kelt levelében a 2006/112/EK irányelv 395. cikke (2) bekezdésének második albekezdésével összhangban tájékoztatta a többi tagállamot Észtország kérelméről. A Bizottság 2020. október 19-én kelt levelében értesítette Észtországot arról, hogy birtokában van a kérelem elbírálásához szükséges valamennyi információnak.
            
            
               (6)Az eltérő intézkedés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közlemény
                  26
                célkitűzéseivel.
            
            
               (7)Az Észtország által nyújtott információk alapján az eltérő intézkedésnek csupán elhanyagolható hatása lesz Észtország végső fogyasztói szinten beszedett adóbevételének teljes összegére. Az adóalanyok a 2006/112/EK irányelv 290. cikkének megfelelően ezentúl is választhatják az általános héaszabályozást. 
            
            
               (8)Az eltérő intézkedés nem fogja hátrányosan érinteni az Unió héából származó saját forrásait, mivel Észtország az 1553/89/EGK, Euratom tanácsi rendelet
                  27
                6. cikkével összhangban kompenzációs számítást fog végezni.
            
            
               (9)Tekintettel arra, hogy az eltérő intézkedés kedvező hatást gyakorolhat a kisvállalkozások adminisztratív terheinek és költségeinek csökkentésére, Észtországot fel kell hatalmazni az eltérő intézkedés további időszakra történő alkalmazására. 
            
            
               (10)Az eltérő intézkedés alkalmazására való felhatalmazás hatályát időben korlátozni kell. Az időkorlátnak elegendőnek kell lennie ahhoz, hogy értékelni lehessen az értékküszöb hatékonyságát és megfelelőségét. Ezenkívül az (EU) 2020/285 irányelv értelmében a tagállamoknak 2024. december 31-ig el kell fogadniuk és ki kell hirdetniük azokat a törvényi, rendeleti és közigazgatási rendelkezéseket, amelyek szükségesek ahhoz, hogy az említett irányelv 1. cikkének megfeleljenek, és ezeket a rendelkezéseket 2025. január 1-jétől alkalmazniuk kell. Indokolt tehát Észtországot felhatalmazni arra, hogy 2024. december 31-ig alkalmazhassa az eltérő intézkedést.
            
            
               (11)Az (EU) 2017/563 végrehajtási határozatot ezért ennek megfelelően módosítani kell,
            
            
            
               ELFOGADTA EZT A HATÁROZATOT: 
            
            
               1. cikk
            
            
               Az (EU) 2017/563 végrehajtási határozat 2. cikkének második bekezdése helyébe a következő szöveg lép:
            
            
               „Ezt a határozatot 2018. január 1-jétől 2024. december 31-ig kell alkalmazni.”
            
            
               2. cikk
            
            
               Ennek a határozatnak az Észt Köztársaság a címzettje.
            
            
               Kelt Brüsszelben, -án/-én.
            
            
               
                     a Tanács részéről
               
            
         
         
            
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (3)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (4)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről – Úton egy egységes uniós héaövezet felé – új döntések szükségeltetnek (COM(2016) 148 final).
               
               
                  
                     (5)
                  
                        A Tanács (EU) 2018/1904 végrehajtási határozata (2018. december 4.) Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére történő felhatalmazásáról (HL L 310., 2018.12.6., 25. o.).
               
               
                  
                     (6)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (7)
                  
                        A Tanács (EU) 2019/2210 végrehajtási határozata (2019. december 19.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 332., 2019.12.23., 155. o.).
               
               
                  
                     (8)
                  
                        A Tanács (EU) 2020/1261 végrehajtási határozata (2020. szeptember 4.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/2408 végrehajtási határozat módosításáról (HL L 296., 2020.9.10., 4. o.).
               
               
                  
                     (9)
                  
                        A Tanács (EU) 2018/1919 végrehajtási határozata (2018. december 4.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 311., 2018.12.7., 32. o.).
               
               
                  
                     (10)
                  
                        A Tanács (EU) 2017/1853 végrehajtási határozata (2017. október 10.) a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazásának a Litván Köztársaság számára történő engedélyezéséről szóló 2011/335/EU végrehajtási határozat módosításáról (HL L 265., 2017.10.14., 15. o.). Az új intézkedésre vonatkozó írásbeli eljárás folyamatban van.
               
               
                  
                     (11)
                  
                        A Tanács (EU) 2020/1661 végrehajtási határozata (2020. november 3.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1768 végrehajtási határozat módosításáról (HL L 374., 2020.11.10., 4. o.).
               
               
                  
                     (12)
                  
                        A Tanács (EU) 2020/1662 végrehajtási határozata (2020. november 3.) a Máltának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2018/279 végrehajtási határozat módosításáról (HL L 374., 2020.11.10., 6. o.).
               
               
                  
                     (13)
                  
                        A Tanács (EU) 2018/1490 végrehajtási határozata (2018. október 2.) Magyarországnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 252., 2018.10.8., 38. o.).
               
               
                  
                     (14)
                  
                        A Tanács (EU) 2018/1700 végrehajtási határozata (2018. november 6.) a Szlovén Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról szóló 2013/54/EU végrehajtási határozat módosításáról (HL L 285., 2018.11.13., 78. o.).
               
               
                  
                     (15)
                  
                        A Tanács (EU) 2020/1260 végrehajtási határozata (2020. szeptember 4.) a Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról szóló (EU) 2017/1855 végrehajtási határozat módosításáról (HL L 296., 2020.9.10., 1. o.).
               
               
                  
                     (16)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2020. évi munkaprogramja – Ambiciózusabb Unió (COM(2020) 37 final).
               
               
                  
                     (17)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – A Bizottság 2017. évi munkaprogramja (COM(2016) 710 final).
               
               
                  
                     (18)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Az egységes piac továbbfejlesztése: a polgárok és vállalkozások lehetőségeinek bővítése (COM(2015) 550 final).
               
               
                  
                     (19)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Vállalkozás 2020” cselekvési terv: A vállalkozói szellem felélénkítése Európában (COM(2012) 795 final).
               
               
                  
                     (20)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – Európa új éllovasai: az induló és a növekvő innovatív vállalkozásokat érintő kezdeményezés (COM(2016) 733 final).
               
               
                  
                     (21)
                  
                        A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” – Európai kisvállalkozói intézkedéscsomag: „Small Business Act” (COM(2008) 394 végleges).
               
               
                  
                     (22)
                  
                        HL L 155., 1989.6.7., 9. o.
               
               
                  
                     (23)
                  
                        HL L 347., 2006.12.11., 1. o.
               
               
                  
                     (24)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (25)
                  
                        A Tanács (EU) 2020/285 irányelve (2020. február 18.) a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról és a 904/2010/EU rendeletnek a kisvállalkozásokra vonatkozó különös szabályozás megfelelő alkalmazásának nyomon követését célzó közigazgatási együttműködés és információcsere tekintetében történő módosításáról (HL L 62., 2020.3.2., 13. o.).
               
               
                  
                     (26)
                  
                        A Bizottság Közleménye a Tanácsnak, az Európai Parlamentnek, az Európai gazdasági és Szociális bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394 végleges. 
               
               
                  
                     (27)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).